C 447/21

Pubblikazzjoni ta’ applikazzjoni għar-reġistrazzjoni ta’ isem skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2020/C 447/10)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

DOKUMENT UNIKU

“Budaörsi őszibarack”

Nru tal-UE: PGI-HU-02417 – 12 ta’ April 2018

DOP ( ) IĠP (X)

1. Isem/ismijiet

“Budaörsi őszibarack”

2. Stat membru jew pajjiż terz

L-Ungerija

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.6 Frott, ħaxix u ċereali, friski jew ipproċessati

3.2. Deskrizzjoni tal-prodott li għalih japplika l-isem f’(1)

L-isem “Budaörsi őszibarack” (Prunus persica (L.) Batsch) jista’ jintuża għall-ħawħ għall-konsum frisk tal-varjetajiet lokali Schafnose u Budaörsi Vérbélű, kif ukoll għall-varjetajiet Champion, Cresthaven, Elberta, Mariska, Redhaven, Remény, Royal Time, Summer, Sunbeam, varjetajiet Suncrest, u l-varjetajiet l-oħra kollha mkabbra fiż-żona ġeografika li jissodisfaw il-karatterisitiċi tal-kwalita t’hawn taħt.

Il-frott tal-“Budaörsi őszibarack” irid ikollu dijametru ta’ mill-inqas 60 mm u piż ta’ mill-inqas 110 g. Il-ħawħ huwa kkaratterizzat minn kulur antoċjaniku (aħmar) li jkopri aktar minn 20 % tal-frotta, solidi solubbli totali li jaqbżu d-9,9 % u aċidità totali ta’ mill-inqas 0,38 %.

Il-karatteristiċi organolettiċi speċifiċi tal-“Budaörsi őszibarack” huma: riħa intensa, togħma qawwija b’aroma rikka u togħma ħelwa intensa b’aċidità ċitrika vivaċi; u laħma tal-frott b’konsistenza mmerrqa.

Il-laħma tal-“Budaörsi őszibarack” tkun misjura meta tintmess, mhux iebsa żżejjed, iżda tkun għadha tajba għat-trasport.

Il-laħma tal-“Budaörsi őszibarack” tista’ tkun bajda jew safra jew ħamra.

Il-varjetajiet tal-“Budaörsi őszibarack” b’laħamha abjad jew bejn abjad fl-aħdar u lewn il-krema huma Champion, Ford, Mariska, Remény, Schafnose u Shipley.

Il-varjetajiet tal-“Budaörsi őszibarack” b’laħamha safra jew bejn safra u oranġjo huma Cresthaven, Elberta, Redhaven, Royal Time, Sunbeam u Suncrest.

Il-laħma tal-varjetà lokali Vérbelű hija ħamra.

Il-frotta tista’ tkun ħielsa mill-għadma (il-laħma tal-frotta tinqata’ faċilment mill-għadma) jew teħel mal-għadma li jinqata’ (il-laħma tal-frotta ma tistax tinqala’ kompletament mill-għadma). Il-“Budaörsi őszibarack” għandu l-qoxra sufija.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

—

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il- “Budaörsi őszibarack” jitkabbar u jinħasad esklussivament fiż-żona ġeografika ddefinita fil-punt 4.

3.5. Regoli speċifiċi dwar it-tqattigħ, it-taħkik, l-ippakkjar, eċċ. tal-prodott li għalih jirreferi l-isem reġistrat

—

3.6. Regoli speċifiċi dwar it-tikkettar tal-prodott li għalih jirreferi l-isem reġistrat

—

4. Definizzjoni fil-qosor taż-żona ġeografika

Il-“Budaörsi őszibarack” jiġi prodott fiż-żoni tal-Lbiċ ta’ Budapest u fil-konfini amministrattivi tal-lokalitajiet li ġejjin lejn il-Lbiċ ta’ Budapest:

Alcsútdoboz, Baracska, Biatorbágy, Budajenő, Budakeszi, Budaörs, the Budatétény, Kamaraerdő and Nagytétény areas of Budapest, Diósd, Ercsi, Érd, Etyek, Gyermely, Gyúró, Herceghalom, Kajászó, Mány, Martonvásár, Páty, Perbál, Pusztazámor, Ráckeresztúr, Sóskút, Szomor, Telki, Tinnye, Tordas, Tök, Törökbálint, Vál u Zsámbék.

5. Rabta maż-żona ġeografika

Ir-rabta bejn il- “Budaörsi őszibarack” u ż-żona ġeografika hija bbażata fuq il-kwalità tal-ħawħ.

Iż-żona tal-produzzjoni tal-“Budaörsi őszibarack” tinsab fuq għoljiet imdendlin, jew fuq ix-xaqlibiet tan-Nofsinhar tal-Għoljiet ta’ Buda fil-każ tal-lokalitajiet lejn it-Tramuntana. L-altitudni hija bejn 250 u 500 m.

Il-ħamrija fiż-żona żviluppat fuq blat solidu li fih il-ġir karbonat. Is-saff ta’ fuq rqiq tal-ħamrija ’l fuq mill-blat huwa rikk fil-materja organika (5–10 %, jew saħansitra aktar) u f’mikroelementi.

Iż-żona tal-produzzjoni tal-“Budaörsi őszibarack” tokkupa żona klimatika moderatament sħuna u moderatament niexfa. L-għadd ta’ sigħat ta’ xemx huwa għoli, bi 800 siegħa fil-perjodu tas-sajf. It-temperatura medja annwali hija ta’ bejn 9,7 u 10,6 gradi Celsius.

Iż-żona għandha temperatura medja annwali aktar baxxa minn reġjuni agrikoli oħra, u l-varjazzjoni fit-temperatura bejn binhar u billejl hija wkoll akbar.

Il-preċipitazzjoni annwali hija ta’ mill-inqas 650 mm, li nofsha taqa’ fil-perjodu tal-maturazzjoni tas-sajf.

L-għadd kbir ta’ sigħat ta’ xemx, ix-xaqlibiet li jħarsu lejn in-Nofsinhar, it-tkessiħ billejl u l-fluttwazzjoni fit-temperatura ta’ kuljum għandhom effett pożittiv fuq l-iżvilupp tal-aromi rikki u fuq il-kulur tal-“Budaörsi őszibarack” (kulur antoċjaniku li jkopri aktar minn 20 % tal-frott).

Rikka fil-materja organika u fil-mikroelementi, il-ħamrija ta’ fuq tgħin fil-formazzjoni ta’ metaboliti sekondarji. Dan jipproduċi t-togħma b’aroma rikka (togħma mill-aktar ħelwa b’aċidità ċitrika vivaċi), u r-riħa intensa tal-“Budaörsi őszibarack”.

Nofs il-preċipitazzjoni annwali taqa’ matul il-perjodu ta’ maturazzjoni tas-sajf, u b’riżultat ta’ dan il-ħawħa tiżviluppa laħma b’konsistenza mmerrqa.

Il-ħawħ prodott fiż-żona ġeografika ddefinita huwa ta’ kwalità unika għall-kultivazzjoni u l-għarfien tal-bniedem:

1. Il-varjetajiet tal-ħawħ imkabbra fir-reġjun ta’ Budaörs huma r-riżultat ta’ tradizzjoni tal-kultivazzjoni tal-ħawħ li tmur lura għal tmiem is-seklu 19.

Sa tmiem is-seklu 19, il-ħawħ ġeneralment kien jitkabbar biss għall-bżonnijiet domestiċi bħala għalla ta’ akkompanjament fil-vinji. B’reazzjoni għall-problemi tal-protezzjoni tal-għelejjel tal-għeneb (il-pesta tal-phylloxera) u d-diffikultajiet ekonomiċi li tfaċċaw fi tmiem is-seklu 19, il-ħawħ sar dejjem aktar importanti fiż-żona.

Wara l-faqar minħabba l-qerda kkawżata mill-pesta tal-phylloxera fi tmiem is-seklu 19, dawk li jkabbru d-dwieli malajr setgħu jħawlu varjetajiet differenti ta’ sġajriet tal-ħawħ fil-vinji, miksuba minn mixtliet tas-siġar tar-raħal fil-qrib. B’riżultat ta’ dan, iż-żona tal-produzzjoni tal-ħawħ kibret u l-kwalità tal-produzzjoni tjiebet, u b’hekk reġgħet ingħatat ħajja lis-settur tal-produzzjoni tal-frott kollu kemm hu. Min-naħa l-oħra, il-populazzjoni tal-villaġġi abitati fil-Ġermanja fiż-żona ta’ Buda ħolqot negozju ortikulturali b’ħafna qligħ mill-pjanti mferrxa fost il-vinji. Il-produtturi tal-ħawħ biegħu l-biċċa l-kbira tal-prodotti tagħhom fi swieq qrib il-belt kapitali.

Il-bidla mill-awtosuffiċjenza għall-produzzjoni tal-prodotti wasslet ukoll għal bidla fil-varjetà, peress li l-produtturi kellhom jissodisfaw mhux biss il-ħtieġa għall-kwantità, iżda wkoll id-domanda tal-konsumaturi għal frott b’riħa intensa, aromatiku, b’togħma qawwija u sukkulenti.

Il-produtturi tal-ħawħ taż-żona tal-produzzjoni dejjem kienu ħerqana li jintroduċu varjetajiet ġodda, u rnexxielhom b’mod eċċezzjonali jagħżlu u jipproduċu varjetajiet mir-reġjun ta’ Budaörs. Illum, dawn ikomplu joffru firxa wiesgħa ta’ varjetajiet ta’ ħawħ ta’ kwalità għolja.

Il-varjetajiet tipiċi u mhux konvenzjonali tal-ħawħ imkabbra fiż-żona huma varjetajiet introdotti fir-reġjun u magħżula b’mod speċjali għaż-żona minn kultivaturi u nissiela ta’ għarfien.

2. L-għarfien għadu sal-lum jaqdi rwol deċiżiv fil-kultivazzjoni tal-“Budaörsi őszibarack”. Il-frott tas-siġar jitqatta’ bl-idejn waqt il-maturazzjoni, u l-grad ta’ maturazzjoni u s-sodezza tal-laħma jiġu ddeterminati bl-idejn. Il-frott jinħasad bl-idejn bl-istess mod.

Referenza għall-pubblikazzjoni tal-Ispeċifikazzjoni tal-Prodott

(it-tieni subparagrafu tal-Artikolu 6(1) ta’ dan ir-Regolament)

http://gi.kormany.hu/foldrajzi-arujelzok

(1) ĠU L 343, 14.12.2012, p. 1.